સમગ્ર વિશ્વમાં અત્યારે પર્વતારોહણ કરવા માટેનો ક્રેઝ વધુને વધુ લોકોમાં જોવા મળી રહ્યો છે ત્યારે ઇડર તાલુકાના સાપાવાડા ગામમાં આવેલ દિવેરીયા ડુંગર પર્વતારોહણની પ્રવૃતિ માટે આકર્ષણનું કેન્દ્ર બન્યો છે. અમદાવાદની વિવિધ સંસ્થાઓ દ્વારા પર્વતારોહણની પ્રવૃતિમાં ભાગ લેવા માટે આવેલા યુવાનો અને બાળકોને પર્વતારોહણની તાલીમ આપવામાં આવે છે. આ અંગેની વિગત એવી છે કે અમદાવાદ ખાતે કાર્યરત ઇન્વિન્સિબલ સંસ્થા દ્વારા રવિવારે ૧૨૦થી વધુ તાલીમાર્થીઓને લઇને વિજયનગરની પોળો, ઇડરીયોગઢ સહિત સાપાવાડામાં આવેલ દિવેરીયા ડુંગર પર્વતારોહણની પ્રવૃતિઓ માટે લઇ જવામાં આવ્યા હતા, જયાં ડુંગરની ટોચ ઉપર કેવી રીતે જઇ શકાય તે માટેની તાલીમ આપવામાં આવી હતી.